**TÉZY**

**k návrhu opatrenia Národnej banky Slovenska z XX 2026 č. X/2026,**

**o náležitostiach žiadosti a spôsobe preukazovania podmienok na udelenie predchádzajúceho súhlasu a o náležitostiach niektorých oznámení podľa zákona o bankách**

Národná banka Slovenska podľa § 28 ods. 7, § 28a ods. 14, § 28b ods. 3 a § 28h ods. 3 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov (ďalej len „zákon o bankách“) plánuje vydať opatrenie.

Plánované opatrenie zohľadní transpozíciu smernice Európskeho parlamentu a Rady (EÚ) 2024/1619 z 31. mája 2024, ktorou sa mení smernica 2013/36/EÚ pokiaľ ide o právomoci v oblasti dohľadu, sankcie, pobočky z tretích krajín a environmentálne a sociálne riziká a riziká v oblasti správy a riadenia.

Opatrenie podľa § 28a ods. 14 zákona o bankách ustanoví náležitosti oznámenia podľa § 28a ods. 12 zákona o bankách o úmysle nadobudnúť významný podiel medzi osobami, ktoré sú súčasťou tej istej skupiny alebo medzi osobami, ktoré sú súčasťou toho istého inštitucionálneho systému ochrany, najmä:

1. identifikáciu žiadateľa vrátane obchodného mena a sídla,
2. údaje o významom podiele, ktorý chce žiadateľ nadobudnúť,
3. navrhovaný dátum nadobudnutia významného podielu,
4. odôvodnenie účelu nadobudnutia významného podielu a dopadu na nadobúdateľa.

Opatrenie zároveň podľa § 28b ods. 3 zákona o bankách ustanoví náležitosti žiadosti o predchádzajúci súhlas podľa § 28a ods. 1 zákona o bankách na nadobudnutie významného podielu, ktorých súčasťou budú aspoň informácie o:

1. osobe, na ktorej má žiadateľ nadobudnúť významný podiel,
2. osobe, ktorá účasť, ktorá je predmetom nadobudnutia významného podielu, prevádza,
3. skutočnej výške významného podielu, ktorý má žiadateľ nadobudnúť.

Opatrenie podľa § 28b ods. 3 zákona o bankách ustanoví aj podrobnosti o dokladoch nevyhnutných na posúdenie žiadosti a spôsobe preukazovania splnenia podmienok podľa § 28b ods. 4 zákona o bankách na účely posúdenia splnenia podmienok na udelenie predchádzajúceho súhlas podľa § 28a ods. 1 na nadobudnutie významného podielu, najmä že:

1. žiadateľ je schopný dodržať a i naďalej priebežne dodržiavať prudenciálne požiadavky,
2. v súvislosti s navrhovaným nadobudnutím neexistuje dôvodné podozrenie, že dochádza alebo došlo k porušeniu alebo k pokusu o porušenie zákona č. 297/2008
Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov alebo že by navrhované nadobudnutie mohlo zvýšiť riziko takéhoto konania.

Opatrenie zároveň podľa § 28h ods. 3 zákona o bankách ustanoví náležitosti žiadosti o predchádzajúci súhlas podľa § 28h ods. 1 zákona o bankách na zlúčenie, splynutie alebo rozdelenie banky, finančnej holdingovej spoločnosti alebo zmiešanej finančnej holdingovej spoločnosti, ktorých súčasťou budú aspoň informácie o:

1. všetkých osobách zúčastňujúcich sa na zlúčení, splynutí alebo rozdelení,
2. výške prevodu imania, jeho časti, objeme cenných papierov alebo podielov, k výmene ktorých pri premene dochádza, skutočnej výške finančného doplatku.

Opatrenie takisto podľa § 28h ods. 3 zákona o bankách ustanoví podrobnosti o dokladoch nevyhnutných na posúdenie žiadosti a spôsobe preukazovania splnenia podmienok podľa § 28h ods. 4 zákona o bankách na účely posúdenia splnenia podmienok na udelenie predchádzajúceho súhlas podľa § 28g ods. 1 na zlúčenie, splynutie alebo rozdelenie banky, finančnej holdingovej spoločnosti alebo zmiešanej finančnej holdingovej spoločnosti, a to:

1. vhodnosť osôb zúčastňujúcich sa zlúčenia, splynutia  alebo rozdelenia,
2. finančné zdravie spoločností zúčastňujúcich sa zlúčenia, splynutia alebo rozdelenia,
3. schopnosť nástupníckej spoločnosti dodržiavať prudenciálne požiadavky podľa zákona č. 483/2001 Z. z. o bankách a o zmene a doplnení niektorých zákonov v znení neskorších predpisov a súvisiacich predpisov na individuálnom aj konsolidovanom základe,
4. posúdenie reálnosti a úplnosti projektu navrhovaného zlúčenia, splynutia a rozdelenia,
5. posúdenie, či neexistujú opodstatnené dôvody na podozrenie porušovania zákona
č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov.

Opatrenie zároveň na účely vykonania § 28 ods. 7 zákona o bankách primerane preberie existujúce znenie Opatrenia Národnej banky Slovenska č. 6/2010, ktorým sa ustanovujú náležitosti žiadosti o predchádzajúci súhlas Národnej banky Slovenska podľa § 28 ods. 1 zákona o bankách v znení neskorších (ďalej len „Opatrenie č. 6/2010“).

Opatrenie sa vydá vo Vestníku Národnej banky Slovenska a v Zbierke zákonov sa vyhlási oznámením o jeho vydaní.